Zille sê jammer oor twietZille en Maimane tydens Maandag se mediakonferensie. Foto: @Mabine_Seabe/Twitter Helen Zille, voormalige DA-leier en Wes-Kaapse premier, en Mmusi Maimane, leier van die DA, het vanoggend ŉ gesamentlike mediakonferensie gehou ná gisteraand se vergadering van die DA se federale raad. Zille het onvoorwaardelik om verskoning gevra vir haar twiet en die regverdiging daarvan. Volgens Zille het sy Maimane ondermyn en het sy ook hiervoor om verskoning gevra. “Ek het na ŉ tydperk van refleksie en debat tot die insig gekom dat dit nie reg was nie en dat dit ou wonde oopgekrap het. Ek het dinge gesê wat Maimane se leierskap ondermyn het. Hy is die demokraties verkose leier van die DA en ons almal moet hom ondersteun,” het sy gesê. Maimane het aangekondig dat hy en Zille ooreengekom het dat dit in die beste belang van die party is dat Zille nie meer dien op enige van die party se besluitnemingstrukture nie, insluitend die federale raad. “Daarbenewens sal haar politieke kommunikasie voortaan fokus op sake wat verband hou met die Wes-Kaapse provinsiale regering. As sy wil kommunikeer oor enige ander politieke kwessies, sal sy voldoen aan die protokol van die DA.” Zille sal premier van die Wes-Kaap bly. Maimane het gesê dat hy persoonlik kwaad was oor haar twiet. Hy het ook gesê dit is sleg dat daar nou energie gemors moes word om dié saak te hanteer terwyl dit aan ander belangriker dinge aangewend kon word. “Ons het al baie gesels oor die afgelope paar weke, en ons stem nie oor alles saam nie. Ek dink dit is gesond om betrokke te wees in debatte maar daar is nie plek in ons party vir mense wat verdeling wil saai nie,” het Maimane gesê. Maimane het op ŉ vraag van ŉ joernalis oor hoekom Zille nie afgedank word nie, gesê hy dink die feit dat sy om verskoning gevra het en haar kommunikasie beperk word, genoegsaam is. Zille het op nog ŉ vraag geantwoord dat sy al genader is om haar eie politieke party te begin. “Ja ek is al genader, maar ek het nee gesê.”